Celebrando 60 aniversario di Stichting Reclassering Aruba\nNa aña 1961, riba dia 8 di mei pa ta exacto, ‘Stichting Reclassering en Kinderbescherming 1961’ a wordo funda. Ministerio Publico a mira e necesidad pa tin mas informacion di acusadonan, pa asina corte por tuma un decision balansa. Tambe a sinti e necesidad pa duna guia structural riba tereno di reintegracion.\nNa aña 2011, a opta pa cambia e nomber di e fundacion pa ‘Stichting Reclassering en Jeugdbescherming Aruba’ pa refleha e grupo di meta cu e organisacion ta guia miho, cual ta hoben te adulto desde 12 aña di edad, segun e ley penal di Aruba.\nUn persona cu a hunga un rol cardinal pa e fundacion, ta sra. Christina van den Berg-de Freitas cu a traha duro y a logra hopi riba tereno di reintegracion. Fuera di a desaroya metodonan efectivo pa e trabow y e clientenan specifico di Reclassering, Christina tabata un docente ehemplar, representante di Aruba na varios congreso internacional, miembro di un cantidad di comision social y humanitario na Aruba, Gobernadora Interino di Aruba y un lider cu sigur a haci un gran impacto riba nos comunidad y su coleganan.\nE trabow di Reclassering, ta beneficia nos comunidad henter.\nStichting Reclassering en Jeugdbescherming Aruba a logra realisa varios proyecto cu a impacta su clientenan y comunidad den forma positivo. Algun di e proyectonan aki a ricibi reconocimiento local y internacional riba tereno humanitario y social.\n- Na aña 1997, Stichting Reclassering en Jeugdbescherming a cuminsa cu un forma inovativo di duna informacion den forma di ‘carousel’, cual scolnan ta uza te cu awendia\n- Mentorenproject, cual a sera nomina pa e prestigioso reconocimento “Appeltje van Oranje” na aña 2020\n- Begeleid kamer wonen (cas pa hoben nan husticiabel)\nE organisacion ta gradici tur instancia y persona cu ta traha hunto cu nan tur dia pa haci un cambio positivo den e bida di clientenan, pa asina contribui na un Aruba mas sigur, cu menos criminalidad.\nMETA DI CELEBRACION\nE fundacion ta invita un y tur pa sigui e Facebook page ‘Stichting Reclassering Aruba’ pa asina ricibi tips practico y gratis riba tereno di exito personal.\nUn meta di Stichting Reclassering en Jeugdbescherming ta, pa sigui aplica metodonan inovativo, pa sali afo den un forma mas preventivo y pa ta mas den contacto cu nos comunidad henter. Riba dia 8 di mei 2021 Stichting Reclassering en Jeugdbescherming ta cumpli 60 aña di existencia. E organisacion lo estrena un imagen nobo y material informativo pa facilita su clientenan y comunidad en general.\nFor di nan experencia di trabow extenso, Stichting Reclassering en Jeugdbescherming Aruba por constata factornan cu ta keda bin dilanti riba nos isla, pues cu por wordo clasifica como ‘factornan criminologico’. Algun factor criminologico mas prevalente den nos comunidad ta; e situacion financiero, e relacion den famia, e maneho di tempo liber y e estado emocional di e persona.\nStichting Reclassering en Jeugdbescherming ta sinti cu si cada persona ricibi e oportunidad pa traha riba e areanan aki, den forma positivo, constructivo y preventivo, e mesun factornan aki por converti nan mes den factor di exito personal.\nDen forma di video, programanan di radio y informacion gratis online, Stichting Reclassering en Jeugdbescherming lo duna informacion y conseho na comunidad henter, parti den 4 tema;\n- NOS HOGAR [educacion na cas y relacion den famia y pareja]\n- NOS CARTERA [maneho di budget]\n- NOS BIENESTAR [estado emocional, salud mental y adiccion]\n- NOS TEMPO LIBER [maneho di tempo liber]